KAY PACHACHRU LAP AN RUNAKUNA WASHAKURKAANAPAQ 
ISKIRBISHAKUNA KAYKUNATA ISKIRBIPAAKURAA 

[Preamble] 

Lapan runakuna chaynuyla washa kananpaqmi mana pisi rantisha runatanuy 

sirbichikunanpaqmi mana ima lutantas ruranakurkaananpaqmi, alipa 

rikanakurkaananpaqmi. 

Lapan runakuna chay washasha kapaakunanta mana musyarmi, mana 

kaasukurmi runakuna qalayapaakusha lutan ruranakuyta, ashlinakuyta, 

kaykunam juchakachimanchi lapan runakunata. Chaymi musyachipaakuu lapan 

runata mana manchakular, mana ima wanaychruusi kay pachachru 

kawapaakunanpaq. Jinamanmi "Rimashaq" nirqa, rimapaakunanpaq, naatan 

munanqanman, Diosmansi u jukmansi yupachikurkaananpaq. 

Maychru chaychruusi mandaqkuna ninakunqannuyla rurapaakunanpaq. 

Runankunata lutan runakunapa makinpitas washananpaq, lutan mandaqninta 

mana ima lutantas rurapaakunanpaq. Chaynuytaq lapan nasyunchru runakunas 

alipa rikanakur kawapaakunanpaq. 

Lapan nasuyunpita delgadukuna wamaqta qutukaanan junaqchruumi 

rimanakurkur iskirbipaakura lapan runa, warmis, olqos chaynuyla alipa rikasha 

kananpaq. Chaychruutan rimanakurkara runakunata all kawayta 

yanapapaakunanpaq. Naatan mana pisi rantiyasha runawannuy piwansi 

sirbichinanpaq. Chaychruutan chay lapan nasyunkunapita qutukaq delgadukuna 

ninakaraarira chay rimanakurkanqannuy yanapaanakur kawapaakunanpaqsi. 

Kay rimanakunqanchi rurasha kananpaq musyachishun lapan runata, warmitas, 

olqotas ninakurkaras, naatan mandaqkuna runankunata chay i mayqapitas 

washapaakunanpaq. 

LAPAN N ASYUN PITA QUTUKAQKU NAM ISKIRBIPAAKURA 

Kay Pachachru Maychru Chaychruusi Runakana Chay Washasha 

Kapaakunanapaq 



Lapan runakuna mayaq chayaq nasyunchruusi mandaqnintin kay 
iskirbishakunata yarpapaakunanpaq, jinaman yachrachipaakunanpaq. 
Chaynuytan kay iskirbishakunata mandaqkunaqa rurachipaakunman, 
nasyunninkunachruusi u jukia nasyunkuna munayninchru alipa kayaqkunatas 
rikanakurkaananpaq. 

ARTICULO 1 

Lapan runas kay pachachru nasimun juk rantisha runanuy mana pitas 
sirbinanpaqmi, alipa rikasha kananpaqmi, washasha kananpaqmi. Lapan 
runakunas nasipaakamun yarpayniyoqmi naatan tantiyayniyoqmi ima lutanta 
rurapaakurursi tantiyakunanpaq. Lapan runakunas kawapaakunaman juk 
wawqenuylam. 

ARTICULO 2 

Washasha kananpaq kay lapan iskirbirayaqnuylam rurakanman lapan runawansi, 
yuraqwansi, yanawansi, imaniraqwansi kachun quechua rimaqsi, castellano 
rimaqsi, u kachun warmis, olqos, Diosman yupachikuqsi u imaman yupachikuqsi, 
kachun manadaqninpita pinsiyaqsi u ima insiyaqsi, kachun mayaq markapitas u 
maychru, nasishas, kapuqniyoqsi u mana imaynaqsi. Imanuy ayqaynuy karsi 
rikanakurkanman juk kastanuylam. 

Kachun mayqan mandaqkunapa qatiraqninsi, kachun libritayoqsi u jinalas, 
kachun mayaq markapita aywakamushas, pi maysi rikanakurkanman 
chaynuylam, juklaa nasyun mandaqpa makinchru karsi, manajukpa makinchru 
kaqnuylam rikapaakunman alipa, chay mandaqpa runankunatas. 

ARTICULO 3 

Pi may runatas amam munachwanchu pitas wanuchipaakunanta, piwansi mana 
munayaqwan sirbichikurkaananta, jinaman maqasha u ashlisha kapaakunantas. 

ARTICULO 4 



Amam pisi, pipa sirbiqninsi imaysi yaykunqachu imapita nirsi u imapaq nirsi. 

ARTICULO 5 

Amam pi tasi kawaypa kuchuchinmanchu juk uywatanuyqa, manatan pitas 
ashlinmanpishchu mana baliq nirsi. 

ARTICULO 6 

Lapan runas, may chay nasyunchru kaqsi kanman chay kikin nasyun runanuy 
alipa rikasham, libritaanaq mana karsi. 

ARTICULO 7 

Lapan runas kapaakunman chaynuyla alipa rikasham. Naatan pis aliska 
kunchuchiptin kay iskirbishakunapita juknuypa ruraptin nasuynchru mandaqqa 
washanmanmi lapan runakunata. Amam rirqararmanchu pisi, mandaqninpita 
lutanta rimayaqta u wakta, kayta lutanta ruray niyaqta. Manatan rirqaranmanchu 
wakinta alipa rikaqtas u wakinta lutanpa rikaqtas. 

ARTICULO 8 

Jucha taripaq runakuna wiyaripaakunman lapan runatam nasyunninchru 
kaqtaqa. Paykunaqa runakunata washapaakunman iskirbishankunanuymi mana 
imas lutan rurasha kapaakunanpaq. 

ARTICULO 9 

Amam pitas manakaqpita, charichinmanchu u karselman wichrqachinmanchu. 
Naatan nasyuninpitas jurquchinmanchu. 

ARTICULO 10 



Juchaakushakunata taripaq runakuna rikapaakunman chaynuylam lapan 
runatas. Paykuna wiyaripaakunmanmi Chayjuchachasha runamayin wanuchiqta 
imaninqantas". Chawra mana mayqantas kuyapaalarmi ima nipaakumansi 
rimakurkanqannuy. 

ARTICUL0 11 

1. "Juk runapita lutantam rurasha" nipaakuptin rasunpa shumaq 
musyakamunqankamaqa "Manam yanqa rimapaakunmanchu paymi 
rurasha". nir. Naatan juchaakusha karqa, kikin chay runa washakushun u 
washachun juk runas. Chayjucha taripaqkuna achka runakuna kayaptinmi 
mayapaakunman chayjuchachasha runa rimaqta. 

2. Pi runa imatas ruraruptin, manam imaniytas atipapaakurachu 
nasyuninkunachru mana kaynuy iskirbishakuna kaptin. Naatan manatan 
karachu iskirbishakuna j uchaakushakunata imaypa aliska 
kunchuchinapaqsi. Chaypi taran mandaqkuna iskirbipaakura kayta naa 
imayqas juchaakusha jananchruuraq. 

ARTICULO 12 

Mariam pitas ayluykunata "Lutanta ruray". nichwanchu. Naatan manatan 
wayinchru imanuy kawakuqtasi imatas jatipachwanpishchu. Manatan kartantas 
pisi kichrapunmachu ni washantas rimanmanpishchu. Kay iskirbishakunanuymi 
rurakasha kanman. Jinaman washasham kapaakunman lapansi kay tukuy lutan 
ruraypita. 

ARTICULO 13 

1. Runaqa pi maysi munanqantam aywanman maytas, chaytas. Naatan 
nasyunninchruusi munanqanchruutan yachranman maychru chaychruusi. 

2. Pi maysi munarqa yarqunmanmi imaysi nasyunninpita. Naatan munarqa 
kutiyunmantan imaysi. 



ARTICULO 14 

1 . Mana kaqpita pis yanqa qatikachraptinqa, chay runakunaqa 
yarqukurkanmanmi nasyunninpitajuklaa nasyunchru maylachruusi ali 
kakunanpaq. 

2. Naatan imatas lutanta rurapakusha karqa amam yarqunmanchu 
nasyunninpitajuklaa nasyunchru washapaakunanpaq, Lapan Nasyunpita 
Qutukaq runakuna manam munapaakunchu kaykuna rurakananta. 

ARTICULO 15 

1. Lapan runas kapaakunman juklay nasyunlata markanch akusham. 

2. Manam pisi "Qampa naa manam kankimanchu kay nasyunnikipa 
runanqa" nir, qarqunmanchu pitas. Ni manatan chariranmanpishchu " 
Qamqa manam kankimanchu juklaa nasyunpa runanqa nirsi. 

ARTICULO 16 

1. Naa kasaranan timpuman chrarurqa, warmis, olqos kasarakunmanmi, 
may kastawansi; yanawansi, yuraqwansi. Kasaranmantan juklaa nasyun 
runawansi, Diosman u mana Diosman yupachikuqwansi. Nasyunchru 
iskirbishankunanuymi washanman lapantam runankunata, 
kasarakunanpaqsi, kasararuptinsi u chulaanakuruptinsi. 

2. Manam pisi kasarachinmanchu mana munaqta. Kasarachinmanqa 
munanakuqiatam. 

3. Chay kasadukuna lapan wamrantinmi kapaakunman alipa rikasha, 
mandaqkunapita washasha. Chay kasadukuna wamrankunawan aliskam 
balin. 

ARTICULO 17 



1. Pi may runapas kanmanmi munaptinqa chrakransi, wayinsi u imayqansi, 
kikilanpasi u juk runakunapawansi. Chaynuy kananta manam pisi 
amachanmanchu. 

2. Manam pisi kitanmanchu chay imayqantasi oiqoorir manakaqpitaqa. 

ARTICULO 18 

Pi may runasi munanqantam pinsiyakunman, naatan ali u lutan ruranqantasi 
tantiyakunmanmi. Chawraqa j inam yupachikunman Diosmansi u imamansi. 
Muyunmanmi juk riligiyunpita juk riligiyunmansi. Muyunmantan juknuy kawaypita 
juknuy kawanmansi. Jinam pi maysi imanaypasi Diosninta alawaakunman, 
japaiansi u wakin runawansi, washachruusi u wayilachruusi. 
Yachrachipaakunmantan .yachrakurkanqantawan juknuypa kawaynintas, naatan 
rurapaakunmanmi fistankunatas. 

ARTICULO 19 

Chawra runaqa jinam pinsiyanman, naatan "Rimashaq" nirqa, rimanman. Naatan 
chay pinsiyayanqan runata pinaakachinan mana pipitas amachasha kaptinqa 
amam rimanmanchu. Runaqa pi maysi yachrakunman munanqantam librukunata 
leyepasi u jukkuna rimaptin mayakuypasi. Naatan munarqa pinsiyanqanta 
iskirbinmanmi u rimanmanmi wakinkaqkunas mayakurkaananpaq. Naatan 
apachinmanmi mayaq chayaq nasyunkunamansi amam juklaa nasyunman 
imanaypa apachikuptinsi; ama apachiychu ninmanchu pisi. 

ARTICULO 20 

1. Pi may runasi jinam qutukaakurkanman imapaqsi. Naatan 
qutukapaakunman imapaqsi, alipaqmi. 

2. Manam pi tasi "Runakunawan qutukaashun" ninmanchu mana munaqta 
wapuypaqa. 

ARTICULO 21 



1. Pi may runasi, mandaqnin ima ruraytas munaptinqa lapanmi chaychru 
kapaakunman, kikinkunas u deigadukunas. 

2. Mandaqkuna imawansi yanapaamuptinqa wakinkunanuymi chraskinman 
lapansi. 

3. Lapan runasi munanqantam akrapaakunman mayqantasi mandaqninpaq. 
Naatan chay mandaqninkuna akrapaakunqan kanman ayqa' watakamas 
nasyuninkunachru iskirbishankunanuymi. Mandaqninta akrapaakunman 
mana kaskipanakularmi iskirbipas u makin chakcharkuypas. 

ARTICULO 22 

Juk nasyunchru yachraq runapa kapunman aypam imansi ayqansi 
kawaananpaq. Naatan mayqanpas masia kapuptinqa yanapanman walkala 
kapuqtam. Chaynuytan masia kapuptinqa nasyunkunas, yanapanman mana 
alaapa kapuqniyoq nasyunkunata, wakinkunapita mana jukmapasha 
kapaakunanpaq. Chaypita tukuy j inanpa yanapanakur, ali kapaakunanpaq. 

ARTICULO 23 

1. Pi may runasi uryanman imachruusi munanqanchruumi maychruusi. 
Jinaman alipam rikanakurkanman uryaqsi u urayachiqsi. Naatan mana 
uryata tariptinqa mandaqninkunam yanapanman tariyta. 

2. Ishkay runa chay uryalachru kaptin jinaman chaynuyla ishkaynin 
uryaptinqa, pagasha kapaakunman ayqata karsi chaynuylam. 

3. Uryaqkuna ali pagasham kapaakunman mana ima wanaychruusi 
kapaakunanpaq. Jinaman aylunkunas alipa rikasha kapaakunanpaq. 
Naatan gananqan mana imapaqsi aypaptinqa nasyunninchru 
mandaqninkunam yananpanman. 

4. Pi may runas urayaqqa qutukapaakunmanmi uryaq mayinkunawan imas 
mana ali kaptin rimanakurkaananpaq. Manam pisi "Ama 
qutukapaakuychu" ninmanchu pitas. Maslata ganayta munarqa u alipa 



rikasha kayta munarqa, jinam manakurkaananpaq qutukarkur 
rimanakurkanman. 

ARTICULO 24 

Pi may runasi uryaqqa jamanmanmi. Chay jamar imatas rurakunman 
munanqantam. Naatan pisi amam uryachinmanchu rimanqanpita masqa. 
Jinaman watachamurjamaptin pagasham kanman. 

ARTICULO 25 

1. Pi may runapas kanman aypam imalansi ali kawapaakunanpaq, 
aylunkunas mana qeshyapaakunanpaq, kanman aypan mikunan, jakun, 
jinaman wayin yachrananpaq. Qeshyarur aywanmanmi medikuman u 
hospitalmansi jampichikuq. Naatan mandaq runakuna yanapapaakunman 
lapantam: uryapakuytam mana tariq runakunata, qeshyaqkunata, mana 
uryaq atipaqkunata, japatukushakunata, chachakunata, manajuchaynaq 
kayarsi imaynaqsi kidashakunata. 

2. Pachrayoq warmikunas jinaman inashakunas kapaakunman aliska 
yanapasham imayqachruusi. Akapa wamrakuna kapaakunman ali 
rikasham lapansi kasadupa karsi u mana kasadupa karsi. 

ARTICULO 26 

1. Runakuna lapanmi yaykupaakunman iskuylaman. Naatan "amam pisi 
paganmanchu qalayunqanpita ushanqankamas. Wamrakunata 
kachrapaakunman lapatam munaqtas, mana munaqtas primariya 
iskuylaman. Chaypita masta yachrakuy munaqkuna, jinam 
yachrakurkanman medikupaqsi, abugadupaqsi u imayqapaqsi. 
Unibersidakunaman mana atipaqkuna ali yachrarqa chraskisham 
kapaakunman. Naatan mana yachraqkunata "Amam 
chraskipaakunmanchu imansi rayqoqa. 



2. Chay iskuylakunachru yachrachiykuna kanman lapan yachrakuqkunata ali 
runa kayta yanapananpaqmi, alipa rikanakurkaananpaq, lapan runata 
yanapaa- nanpaqmi, rantisha runanuy mana pipa sirbichiqninsi 
kapaakunanta musyapaakunanpaqmi, juklaa nasyun runakunawan, ujuk 
rimayta rimaqkunawan alipa kawapaakunanpaqmi Diosman 
yupachikuqtawan, mana yupachikuqtas alipa rikanakurkaananpaqmi. 
Jinaman yachrachipaakunmanmi lapan nasyunpita qutukaq delgadukuna 
iskirbipaakunqanta yanapanakur kawaypitas, mana wanuchinakuy 
kananpaq. 

3. Naatan taytakunam akrapaakunman churinkuna may iskuylachru 
yachrachisha kanapaqsi. 

ARTICULO 27 

1. Runakuna pi maysi markachru imayqatas rurakunman munanqatam: 
ruranmanmi fistatas, kantamanmi kantatas, awanmanmi imatas, 
dibujanmanmi imayqatas u tantiyayninpita wamaqkunatas 
jurqamunmanmi, wakin aiiska tantiyay yachraq runakunanuysi. 

2. Pi may runasi, shumakuq wamaqlata imatas kamakarachirqa u mana pisi 
iskirbinqanta wamaqta imapitas iskirbirurqa pagasham kapaakunman. 
Naatan "Amam chay ruranqantaqa pisi yachrapanmanchu. Noqam 
wamaqta jurqaramuu" nir, kaskinwanqa qolqeta charinan rayqosi u 
alawasha kanan rayqosi. 

ARTICULO 28 

Lapan runam may nasyunchru, kaqsi, ima lutantas rurayaqkuna 
qalayapaakunman ali kawayta runamayinwan, kaychru lapan kay 
iskirbishakunanuy. 

ARTICULO 29 



1. Runakuna lapanmi markachru mandaqkuna imatas niptin 
kaasukurkanman. Chay kaasukuq karqa, pi maysi kapaakun alipa 
rikasham, naatan ali runa pipaqsi. 

2. Juk nasyunchru yachraqkuna, nasyunninchru iskirbishakunata lapanmi 
kaasukurkanqa, mana pisi juk rantishanwannuy piwansi sirbichikunanpaq, 
j inaman ali runa kapaakunanpaq. Pi maysi alim kawanman 
runamayinwan, naatan lapanmi imachru yanapanakurkanman ali kawayta 
chay nasyunninkunachru. 

3. Kay lapan iskirbishakuna manam kaasukanmanchu kara, lapan 
nasyunpita qutukaq delgadukuna "Rurashunmi" ninakur rurayta mana 
qalayusha kapaakuptinqa. 

ARTICULO 30 

Juk nasyunchruusi u runa qutukaqchruusi u juk runalatas imata rurananpaqsi pisi 
kaychru skirbirayaqpita juklasipa imapitas tantiyachinanta manam 
munapaakuuchu. 



